ก.แรงงาน เพิ่มช่องทางเข้าถึงตำแหน่งงานว่าง กว่า 2 แสนตำแหน่ง 
กระทรวงแรงงาน จับมือ 6 กลุ่มบริษัทจัดหางาน ลงนาม MOU เพิ่มช่องทางคนหางานเข้าถึงตำแหน่งว่าง ได้กว่า 2 แสนตำแหน่ง ในช่วงการระบาดของโคโรนาไวรัสวันที่ 1 ก.ค. ม.ร.ว.จัตุมงคล โสณกุล รมว.แรงงาน เป็นประธาน พร้อมร่วมเป็นสักขีพยานในพิธีลงนามในบันทึกความเข้าใจว่าด้วยความร่วมมือด้านการจัดหางาน ระหว่าง กรมการจัดหางาน และบริษัทจัดหางาน ภายใต้กิจกรรม สานพลังประชารัฐสู้ภัยโควิด-19 เพื่อคนไทยมีงานทำ โดยมี นายสุชาติ พรชัยวิเศษกุล อธิบดีกรมการจัดหางาน เป็นผู้ลงนามและกล่าวรายงาน นายสุทธิ สุโกศล ปลัดกระทรวงแรงงาน และผู้บริหารกระทรวงแรงงาน ร่วมงาน เมื่อวันที่ 30 มิ.ย.63 ณ ห้องรับรอง ชั้น 5 กระทรวงแรงงานม.ร.ว.จัตุมงคล กล่าวภายหลังเป็นสักขีพยานในการลงนามว่า จากสถานการณ์การแพร่ระบาดของโรคโควิด-19 ได้สร้างความเสียหายไปทั่วโลก รวมทั้งประเทศไทยที่ได้รับผลกระทบโดยเฉพาะการจ้างงาน ภาคธุรกิจหลายแห่งปิดกิจการ ประชาชนถูกเลิกจ้าง กระทรวงแรงงาน โดยกรมการจัดหางาน ในฐานะที่เป็นหน่วยงานหลักในการส่งเสริมการมีงานทำให้กับประชาชน จึงเร่งหาแนวทางช่วยเหลือผู้ว่างงานให้สามารถกลับมามีงานทำ มีอาชีพ มีรายได้ การจัดกิจกรรมฯ ครั้งนี้ เป็นการสร้างความร่วมมือด้านการจัดหางานระหว่างกรมการจัดหางาน และบริษัทจัดหางาน จำนวน 6 แห่ง ได้แก่ บริษัทจัดหางาน แมนพาวเวอร์ โปรเฟสชั่นแนล แอนด์ เอ็กเซ็กคูทีฟ จำกัด บริษัท อเด็คโก้ คอนซัลติ้ง จำกัด บริษัทจัดหางาน เคลลี่ เซอร์วิสเซส สต๊าฟฟิ่ง (ประเทศไทย) จำกัด บริษัทจัดหางาน จ็อปท็อปกัน จำกัด บริษัทจัดหางาน จ๊อบบีเคเค ดอทคอม จำกัด และบริษัทจัดหางาน จ๊อบส์ดีบี (ประเทศไทย) จำกัด ภายใต้กิจกรรม สานพลังประชารัฐสู้ภัยโควิด-19 เพื่อคนไทยมีงานทำด้านนายสุชาติ พรชัยวิเศษกุล อธิบดีกรมการจัดหางาน กล่าวว่า บันทึกความเข้าใจว่าด้วยความร่วมมือด้านการจัดหางาน มีวัตถุประสงค์เพื่อส่งเสริมให้ประชาชนมีงานทำ โดยเฉพาะผู้ที่ได้รับผลกระทบจากการแพร่ระบาดของโรค COVID-19 ได้เข้าถึงแหล่งการจ้างงานที่หลากหลาย มีคุณภาพ เป็นการเพิ่มช่องทางการเข้าถึงแหล่งงานเพื่อให้ประชาชนได้มีโอกาสคัดเลือกตำแหน่งงานที่เหมาะสมกับความรู้ ความถนัด และประสบการณ์สอดคล้องกับความต้องการของตลาดแรงงาน รวบรวมตำแหน่งงานว่างเพื่อใช้ในการวิเคราะห์ความต้องการตลาดแรงงานของประเทศ โดยสานต่อความร่วมมือกับพันธมิตรกลุ่มบริษัทจัดหางาน ที่เคยสร้างความร่วมมือด้านการจัดหางานเมื่อปี 2559 และปี 2560ทั้งนี้ กรมการจัดหางาน และบริษัทจัดหางานทั้ง 6 แห่ง จะมีการแลกเปลี่ยนป้ายประกาศ หรือ Banner เพื่อนำไปติดตั้งบนเว็บไซต์ SMARTJOB และบริษัทจัดหางาน เพื่อประชาสัมพันธ์การให้บริการของทั้งสองฝ่าย ให้ประชาชนสามารถเข้าถึงแหล่งงานได้ทันที ทางด้าน บริษัทจัดหางานทั้ง 6 แห่ง จะสนับสนุนวิทยากรบรรยายให้ความรู้ด้านแรงงาน และข้อมูลเชิงสถิติ เพื่อให้กรมการจัดหางานได้รวบรวมข้อมูลตำแหน่งงานว่างทั้งหมดมาประมวลผล และนำไปวิเคราะห์ความต้องการแนวโน้มตลาดแรงงานของประเทศ จากวิกฤติโควิด ส่งผลให้แรงงานในหลายอาชีพต้องว่างงาน ความร่วมมือในครั้งนี้จะช่วยให้ประชาชนเข้าถึงตำแหน่งงานที่หลากหลายมากขึ้น รวมทั้งมีคุณภาพ ทั้งตำแหน่งงานของภาครัฐและภาคเอกชน ซึ่งจะครอบคลุมผู้มีทักษะตั้งแต่ระดับล่างจนถึงระดับสูง โดยตำแหน่งงานที่หน่วยงานภาครัฐได้รับแจ้งในขณะนี้มีจำนวน 59600 ตำแหน่ง ขณะที่ตำแหน่งงานว่างที่ภาคเอกชนได้รับแจ้ง มีจำนวน 143300 ตำแหน่ง ซึ่งการลงนามฯ ครั้งนี้จะทำให้ประชาชนสามารถเข้าถึงตำแหน่งงานว่างได้ถึงกว่า 202900 ตำแหน่ง นายสุชาติ กล่าว.
กระทรวงแรงงาน จับมือ 6 กลุ่มบริษัทจัดหางาน ลงนาม MOU เพิ่มช่องทางคนหางานเข้าถึงตำแหน่งว่าง ได้กว่า 2 แสนตำแหน่ง ในช่วงการระบาดของโคโรนาไวรัส 
โควิด-19,ไวรัสโคโรนา,กรมการจัดหางาน,จตุมงคล โสณกุล,กระทรวงแรงงาน,6 กลุ่มบริษัทจัดหางาน,ตำแหน่งงานว่าง,ข่าวทั่วไป